Diari Oficial de la Generalitat Valenciana


Sumari del DOGV 4264, del 05-06-2002 (2002/5663)

RESOLUCIÓ de 23 de maig de 2002, de la Direcció General de Personal de la Conselleria de Cultura i Educació, per la qual s'anuncia el procediment per a canvi de destinació i reingressos a resultes d'esta, dels professors especials d'instituts tècnics d'ensenyaments mitjans «a extingir».
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4264

Data del DOGV
:   05-06-2002

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/5663


Data del document
:   23-05-2002

Organisme emissor
:   Conselleria de Cultura i Educació

Tipus de document
:   Resolució

Descriptors 

:   * administració del personal
    * personal docent
    * concurs administratiu
    * ensenyament secundari

RESOLUCIÓ de 23 de maig de 2002, de la Direcció General de Personal de la Conselleria de Cultura i Educació, per la qual s'anuncia el procediment per a canvi de destinació i reingressos a resultes d'esta, dels professors especials d'instituts tècnics d'ensenyaments mitjans «a extingir». [2002/S5663]
  
Vacants els llocs que es determinen en l'annex I, que s'adjunta a esta resolució, correspon oferir-los als professors especials d'instituts tècnics d'ensenyaments mitjans integrats en l'esmentat cos per Reial Decret 1.467/1988, de 2 de desembre, i que es troben prestant servicis en centres situats en l'àmbit de gestió de la Conselleria de Cultura i Educació.
  
Per tot això, de conformitat amb el que disposa l'article 14, paràgraf 8, del Decret 111/2000, de 18 de juliol, del Govern Valencià, pel qual s'aprova el Reglament Orgànic i Funcional de la Conselleria de Cultura i Educació (DOGV núm. 3.798, de 21 de juliol), esta Direcció General, resol:
  
Primer
  
Fer pública la relació de llocs vacants que figuren en l'annex I d'esta resolució, que poden ser coberts pels professors especials d'instituts tècnics d'ensenyaments mitjans que reunisquen els requisits prevists en la present resolució.
  
Segon
  
Podran sol·licitar estos llocs els professors especials d'instituts tècnics d'ensenyaments mitjans de les respectives matèries, integrats en l'esmentat cos, en virtut del que preveu el Reial Decret 1.467/1988, de 2 de desembre, que s'hi troben en la situació d'actiu i sempre que acrediten estar prestant servicis en un centre situat en l'àmbit de gestió de la Conselleria de Cultura i Educació des del qual es participa, durant almenys dos anys, des de la presa de possessió de l'última destinació definitiva.
  
Igualment, podran sol·licitar els llocs de referència els professors especials d'instituts tècnics d'ensenyaments mitjans de les respectives matèries, integrats en l'esmentat cos en virtut del que preveu el Reial Decret 1.467/1988, de 2 de desembre, que es troben en la situació d'excedència, procedents de l'àmbit de gestió de la Conselleria de Cultura i Educació, per a places d'idèntica naturalesa.
  
Tercer
  
Han de participar obligatòriament en este procés, a fi d'obtindre destinació definitiva, els professors que es troben en destinació provisional.
  
Als funcionaris inclosos en este apartat, en el supòsit que no participen en el procés o si participant-hi no sol·liciten tots els llocs vacants relacionats en l'annex I, se'ls adjudicarà d'ofici destinació definitiva.
  
Quart
  
Per a participar en el present procés els interessats han d'emplenar la instància el model de la qual s'adjunta com annex II d'esta resolució, i hi consignaran els centres que sol·liciten per orde de preferència, dels que apareixen en l'annex I, especificant-hi la província, la localitat i el nom del centre, i també totes les dades que s'hi requerisquen. Junt a la instància hauran d'aportar la documentació acreditativa dels mèrits al·legats en la forma especificada en l'annex III.
  
Cinqué
  
Les instàncies, i també la documentació a què es referix el punt anterior, podran presentar-se en el Registre General de la Conselleria de Cultura i Educació, en els registres de les direccions territorials de Cultura i Educació o en qualsevol de les dependències a què al·ludix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En el cas que s'opte per presentar la sol·licitud davant d'una oficina de Correus, es farà en sobre obert perquè la instància siga datada i segellada pel funcionari de Correus abans de ser certificada.
  
El termini de presentació d'instàncies i documents serà de 15 dies hàbils comptats a partir del dia següent a la publicació d'esta resolució en el Diari Oficial de la Generalitat Valenciana.
  
No seran tinguts en compte, ni per consegüent valorats, els mèrits que els aspirants hi al·leguen i no els acrediten suficientment en el termini de presentació d'instàncies.
  
Sisé
  
La Direcció General de Personal baremarà els mèrits, procedirà a l'adjudicació de les destinacions i exposarà la resolució provisional en el tauler d'anuncis de las direccions territorials de Cultura i Educació.
  
Les adjudicacions s'han de realitzar segons les puntuacions obtingudes pels participants, tenint en compte l'orde de preferència que estos han establit en la seua petició de llocs.
  
En el cas que es produïren empats en el total de les puntuacions, estos es resoldran atenent successivament a la major puntuació en cadascun dels apartats del barem, per l'orde en què hi apareixen i, si s'escau, per la major puntuació en els subapartats, seguint igualment el mateix orde.
  
Seté
  
Els participants podran presentar reclamacions a la resolució provisional en el termini de cinc dies hàbils comptats a partir de la data d'exposició de l'esmentada resolució.
  
Huité
  
Resoltes les reclamacions presentades, la Direcció General de Personal procedirà a elevar a definitiva la resolució provisional i a la seua publicació en el Diari Oficial de la Generalitat Valenciana.
  
Nové
  
Les destinacions obtingudes en este procediment seran irrenunciables. La presa de possessió en les noves destinacions que s'obtinguen d'acord amb el que disposa la present resolució tindrà lloc l'1 de setembre de 2002.
  
Deu
  
Els llocs inclosos en l'annex I que no es cobrisquen pels participants en el present procés, i també les resultes produïdes, seran proveïts amb caràcter provisional pels professors que, estant en la situació de excedència voluntària, sol·liciten el reingrés al servici actiu en la termini de quinze dies hàbils comptats a partir de la data de la publicació de la resolució definitiva d'esta convocatòria en el Diari Oficial de la Generalitat Valenciana.
  
Només podran sol·licitar el reingrés provisional en el cos els excedents procedents de l'àmbit de gestió de la Conselleria de Cultura i Educació, per a places d'idèntica naturalesa, de conformitat amb el que regula la disposició addicional del Reial Decret 1.467/1988.
  
Els qui obtinguen el reingrés provisional, hauran de participar en la primera convocatòria de provisió de llocs que es realitze, a fi d'obtindre una destinació definitiva.
  
Onze
  
Contra esta resolució, que posa fi a la via administrativa, d'acord amb el que preceptua l'article 109 de la Llei 30/1992, de 26 de novembre, en la seua redacció donada per Llei 4/1999, de 13 de gener, en relació amb la disposició final segona de la Llei 5/1983, de 30 de desembre, del Govern Valencià, i la disposició addicional 15 de la Llei 6/1997, de 14 d'abril, pot interposar-se amb caràcter potestatiu recurs de reposició davant de la Direcció General de Personal en el termini d'un mes comptat des del dia següent de la seua publicació o interposar-se directament recurs contenciós administratiu davant del Jutjat Contenciós Administratiu de València en el termini de dos mesos comptats a partir del dia següent de la seua publicació.